Morten Østergaard (RV), 2003-01-30:
Jeg kvitterer indledningsvis for den grundige redegørelse fra justitsministeren.
Vi har i et af verdens rigeste samfund handelsmænd, som for en sølle profit vil trække slagtedyr igennem grove mishandlinger og helt uanstændige transportforhold.
For disse mennesker repræsenterer dyrene ikke liv, men derimod en handelsværdi, som skal maksimeres, uanset hvad for nogle forhold og hvad for en behandling dette udsætter dyrene for.
Transporter over 8 timer er generelt en uanstændighed.
Det er ganske simpelt uanstændigt, og Det Radikale Venstre deler helt, hvad der ligner et samlet Folketings ønske om at gøre en målrettet indsats for at forbedre forholdene, så vi kan være os selv og behandlingen af dyrene bekendt.
Derfor vil vi også være villige til at gå meget langt i bestræbelserne på at få skabt sikkerhed for, at dyrene bliver behandlet ordentligt under transport og i øvrigt behandlet ordentligt.
Men det er vigtigt for os at understrege, at det er en universel holdning, som gælder dyr alle steder.
Derfor ønsker vi i høj grad, at vi udnytter EU i denne her sammenhæng.
Her har vi muligheden for at brede slagmarken ud til at gælde det samlede fællesskabsområde, som jo glædeligt for alle er på vej til at blive væsentlig større.
Vores foragt for dyremishandlende transporter begrænses ikke af Danmarks grænser.
Vi bakker derfor fuldt og helt op om, at der lægges maksimalt pres fra dansk side på Kommissionen og de andre EU-lande for at gøre den her sag til en fælles europæisk indsats.
Derfor er det også vigtigt, at vi ikke forfalder til ønsket om dansk enegang.
Der er dem, der deler
vores synspunkt i denne her sag, især hvad angår det, der er i dyrenes interesse, nemlig at EU-reglerne på det her område fortsat tager udgangspunkt i fuld harmonisering.
Vi skal ikke ofre dyrene i andre egne af Europa for at opnå retten til særligt skærpede danske regler.
Derfor bakker vi op om den indsats, justitsministeren i sin redegørelse i dag endnu en gang har forpligtet sig på, og vi håber og forventer, at der vil komme synlige resultater
heraf, herunder forhåbentlig den helt nødvendige sænkelse af den maksimale transporttid til højst 8 timer som foreslået i det forslag, vi selv er med til at fremsætte i dag.
Vi vil følge bestræbelserne herpå nøje og forventer, at justitsministeren vil holde Folketinget grundigt orienteret om sine fremskridt.
Men når vi dernæst taler om den nationale udmøntning af EU-reglerne, herunder særlig kontrol og sanktioner, mener vi, at der med det forslag, vi i fællesskab med en række partier i dag er medforslagsstillere til, kan tages nogle alvorlige skridt for i hvert fald at få fejet for egen dør.
Og det må jo i virkeligheden også være en situation, som vil gøre ministerens arbejde på EU-plan væsentlig nemmere.
Vi føler, at en forstærket rampekontrol vil være den sikreste måde at få bugt med de brodne kar på.
En kontrol foretaget af en dyrlæge vil være samfundets bedste forsikring mod, at de enkelte profitforblændede handelsmænd bryder reglerne; en forebyggende foranstaltning med forventelig effekt.
Ligeledes finder vi det rimeligt, at gebyret i de her sager kommer til at stå mål med de faktisk omkostninger - og det er netop for at fjerne incitamenterne til den langvarige transport.
Byrderne forbundet med forslaget er således udelukkende rettet mod dem, som netop vælger den langvarige eksport frem for det nærmeste slagteri.
Endelig er det vigtigt, at sanktionerne over for dem, som bryder reglerne, er klare og konsekvente.
Derfor er det også med tilfredshed, at vi noterer, at Retsudvalgets indsats herfor nu bliver honoreret af ministeren, som har fremsat lovforslag med en væsentlig opstramning af bødestørrelser, således at de er i proportion med gevinsten ved de ulovlige transporter for transportfirmaer m.v. Samtidig synes vi dog, at det er vigtigt, at vi ligeledes letter adgangen til at inddrage køretilladelser og i gentagelsestilfælde mere gennemgribende sanktioner.
Og vi noterer os også, at ministeren i et vist omfang deler det ønske.
Vi håber derfor, at den brede tilslutning i Folketinget i dag til den her sag kan udnyttes til mere værdige forhold
omkring dyretransporter både i Danmark og i resten af Europa.